google/wiki40b huggingface dataset:
Hordaland Cyklekrets

Hordaland Cyklekrets (uttales syklekrets) er felleskretsen for alle sykkelklubber i Hordaland fylkeskommune. Det arrangeres en sammenlagt kretscup for aldersbestemte (10-16 år), der man får poeng etter plassering i alle konkurranserittene. Nummer 1 får 10 poeng, 2 får 8 poeng, 3 får 6 poeng, 4 får 5 poeng osv. til 1 poeng. Ved slutten av året legges de 15 beste resultatene sammen og den med best pogengsum, vinner.
Atle Merton

Teaterkarriere

Han var engasjert ved Folketeatret 1956-1959, Oslo Nye Teater 1959-1961, Trøndelag Teater 1961-1964 og Det norske teatret 1965-1967. Ved siden av teater spilte Merton ti film- og TV-roller 1954–1967. Han debuterte i Solvejg Eriksens Cecilia.

Filmkarriere

I 1958 hadde Atle Merton en hovedrolle i regissøren Edith Carlmars komedie Lån meg din kone. De andre hovedrollene ble spilt av Randi Kolstad, Sonja Wigert og Tore Foss.
Merton spilte en av de tre hovedrollene i Ung flukt (1959), som var den siste filmen Edith Carlmar regisserte. I Ung flukt fikk Liv Ullmann sin hovedrolledebut på film, og den tredje hovedrollen ble spilt av Rolf Søder. Filmen har fått tittelen The Wayward Girl på engelsk, og et rollebilde av Merton og Ullmann ble brukt av avisen The New York Times i 2011 i anledning at filmen skulle vises på et arrangement i New York.

Hovedrolleinnehaver Toralv Maurstad omtaler Atle Merton i et intervju i VG 13. juli 2008 om innspillingen av filmen Line:
« Atle Merton spilte mitt motstykke, Laffen. Merton var på alle måter en fin fyr og en gentleman! Men han hadde ingen teatertrening i «lissom-slåssing». Og da vi skulle slåss i en scene fra en meget bedugget fest, dro han altså til. Og traff skikkelig! Det gjorde så vondt, og jeg ble så overrasket, at jeg faktisk gråt.»
Sørringvinge

Utseende

En middelsstor sommerfugl, vingens overside brun, med store, okergule, firkantede flekker over det meste av vingeflaten slik at denne fargen dominerer. Den ligner ellers på klipperingvingen (Lasiommata maera), men den store øyeflekken ved forvingens spiss er noe mindre. Den kan ikke forveksles med noen annen dagsommerfugl i Nord-Europa. Ved bakvingens ytterkant sitter det 3 – 5 små øyeflekker.

Levevis

Sørringvinge finnes i Norge bare på varme og solfylte steder langs Oslofjorden. Den har to generasjoner hvert år, i mai – juni og i juli – august. Den tåler dårlig kalde sommere, trolig fordi den da ikke får tid til å fullføre utviklingen på så kort tid. Tidligere fantes den vestover til Kristiansand, men den er trolig utdødd på Sørlandet i dag. Den flyr ved sandstrender og på tørrenger, der den gjerne er utsatt for tråkk og annen slitasje på grunn av ferdsel og friluftsliv. Larven lever på hundegras (Dactylis glomerata) og rapp (Poa spp.).
Beyond the Gate

Beyond the Gate er det tredje albumet til Moi dix Mois, et japansk visual kei-band.
Det ble gitt ut 1. mars 2006, og gruppen la ut på en turné som startet i Shibuya, Tokyo, og var innom Paris den 17. mars, og Berlin den 19. mars (som er Manas (gitaristen) fødselsdag), før den ble avsluttet med en fjerde konsert i Shibuya.
Glypholomatinae

Utseende

Små (2-3,5 millimeter), ovale, glatte og blanke, kraftig punkterte biller. Dekkvingene dekker mesteparten av bakkroppen, så de ser ikke ut som typiske kortvinger. I likhet med underfamilien Omaliinae, men ulikt andre kortvinger, har de to punktøyne (ocelli) i pannen. Antennene er tynne til middels kraftige, det ytterste leddet større og tykkere enn de øvrige. Hodet er kort og bredt, med runde, litt utstående fasettøyne og to punktøyne i pannen. Pronotum er bredere enn langt, med rundede sider, kraftig punktert. Dekkvingene dekker bakkroppen bortsett fra de to-tre bakerste leddene, har parallelle sider og 11 kraftige punktrekker. Beina er ganske korte.

Levevis

Disse artene lever i temperert skog på den sørlige halvkulen, mest i sørbøk (Nothofagus)-skog. De ser ut til å være aktive flygere, for de er samlet i store antall i Malaisefeller. De er også funnet ved åtsler og under barken på døde trær.
Dvärsätt

Dvärsätt er et tettsted i Krokom kommune i Jämtlands län i landskapet Jämtland i Sverige. I 2010 hadde tettstedet 461 innbyggere.
Karl Renner

Biografi

I verket Problemene i marxismen fra 1916 kom Renner med en tidlig analyse av den statsregulerte formen for kapitalisme som tydelig kom til syne i krigsøkonomien under første verdenskrig. 
Etter Renners død ble hans verk Endringene i det moderne samfunnet utgitt i 1953. Verket handler om sosialistisk strategi i et senkapitalistisk samfunn. 
Noen regner Renner som tilhørende høyre fløy innenfor austromarxismen, relativt nær revisjonismen til Eduard Bernstein. Man kan si med sikkerhet at Renner stod entydig på det parlamentariske demokratiets grunn, og  forsvarte en parlamentarisk strategisk linje i ordskiftene i det østerrikske sosialdemokratiske partiet SDAP (det nåværende SPÖ).
Renner var den første kansleren i den såkalte Deutschösterreich i 1918 og han bidro til utformingen av Østerrikes forfatning av 1920. Siden hadde han også flere ministerposter i Østerrike. 
Også etter at Østerrike ved Anschluss i 1938 faktisk ble innlemmet i Tyskland, var Renner tilhenger av sammenslutningen. Som de fleste andre sosialdemokratiske politikere og store deler av befolkningen betraktet han Østerrike som en naturlig del av Tyskland.
Under det nazistiske styret 1938–1945 levde Renner tilbaketrukket i sin villa, mens en del andre politikere gikk i eksil eller endte i konsentrasjonsleirer.
I april 1945 tilbød Renner seg overfor Josef Stalin som leder av en regjering for et gjenopprettet Østerrike. Han dannet en samlingsregjering med deltagelse av sosialdemokrater (SPÖ), konservative (ÖVP) og kommunister (KPÖ). Til tross for en viss skepsis fra USAs, Storbritannias og Frankrikes side oppnådde han også disse seiers- og okkupasjonsmakters anerkjennelse og tillit. I desember 1945 ble han valgte til den første president i det gjenopprettede Østerrike, den 2. republikks. Han var president til sin død fem år senere.
Førkja

Blant bumerkene er det en figur som flere steder i landet er blitt kalt for førkja. Figuren består av en trekant med en spiss nedover; de to strekene nedover er trukket ut og ender i to korte loddrette streker. Antagelig skyldes navnet at figuren har en viss likhet med et kvinnelig kjønnsorgan sammen med to bøyde ben.
Førkja finnes i mange varianter der mindre streker er lagt til eller trukket fra. Dette er vanlig for grunntypene av bumerkefigurene.
Navnet førkja skal også ha vært brukt på en figur som vanligvis blir kalt jomfrua, som er en trekant med en spiss som peker opp, og som på toppen har et lite likearmet kors.
Zhang Yanyuan

Zhang Yanyuan (forenklet kinesisk: 张彦远; tradisjonell kinesisk: 張彥遠; pinyin: Zhāng Yànyuǎn; Wade–Giles: Chang Yenyüan, født ca. 815 i Yuncheng i Kina, død ca. 877, stilnavn Aibin 爱宾) var en kinesisk kunsthistoriker, embedsmann, kalligraf og maler under Tangdynastiet.
Han var av høy byrd. Han forfattet en rekke verker om kunst og kalligrafi, blant dem Fashu Yaolu (法書要錄, Kompendium om kalligrafi), en samling av dikt på farget papir, og Lidai Minghua Ji (歷代名畫記, "Berømte malerier gjennom historien"). Zhang utviklet sin egen måte å skrive kunsthistorie, med en kombinasjon av historiske opplysninger og egen kunstkritikk. Han beskrev også malernes liv og verker utførlig.
Zhang var enig med Xie He i at kunst har moralsk og politisk funksjon. Zhang la også vekt på originalitet og kreativitet i malerkunsten, og likte ikke stereotypiske malerstiler.
Kaldmathøytiden

Kaldmathøytiden er en østasiatisk feiring markert i Kina, Korea og Vietnam, som finner sted like før den klare og lyse høytiden (qingming), og er en vårhøytid der en feirer nytt liv. Bortsett fra i skuddår ligger høytiden på den 5. april ifølge gregoriansk kalender, den 105. dagen etter vintersolverv (dongzhi).
Navnet viser til at en tradisjonelt ikke gjorde opp ild da, og bare spiste kald mat. Det kinesiske navnet på høytiden er hánshíjié (pinyin, 寒食節 på tradisjonelt og 寒食节 på forenklet kinesisk). På koreansk er den kjent som hansik og på vietnamesisk som Tết Hàn Thực.
Trehusbyen Stavanger

Trehusbyen Stavanger er et sammenhengende vernet kulturmiljø i sentrale strøk av Stavanger, og hevdes av regionale kulturvernmyndigheter å være den største trehusbyen i Europa. Området setter naturlig nok sitt preg på byen Stavanger og gir den egenart.

Hus i mange stilarter

Trehusbyen omfatter bebyggelse fra omkring 1850 og frem til i dag. Det vil si at bebyggelsen omfatter mange stilarter og representerer periodene klassisisme, sveitserstil, jugend, nyklassisisme og funksjonalisme. Utbyggingsområdene rundt byen ligger som årringer ut over i landskapet rundt. Stilartene har fulgt på hverandre, men nyere stilelementer finnes likevel  i områder med tidligere stilarter. Dette som følge av at byen alltid lever og utvikler seg, og gir bebyggelsen et variert utseende.

Kommunalt vedtatt vern

Den største delen av bebyggelsen eies av private, det skal bo omkring 30.000 mennesker innenfor området. Nærheten til sentrum er en avgjort kvalitet ved trehusbyen. I kommuneplanens arealdel 1994 – 2005 er det gitt bestemmelser om Trehusbyen som skal sikre og videreutvikle kvalitetene ved den. Virkemidlene er reguleringsplaner, gunstig Husbankfinansiering, soneparkeringsordninger, ulike trafikksikringstiltak og vern av kulturhistorisk verdifull bebyggelse.
Kommunen har gitt ut en veileder om stilarter og utbedring av eldre hus for Trehusbyen Stavanger.
Rhodium

Historie

Rhodium ble oppdaget i 1803 av den engelske kjemikeren William Hyde Wollaston like etter hans oppdagelse av palladium. Han oppdaget rhodium i en prøve av platinamalm som antagelig stammet fra Sør-Amerika.
Navnet rhodium kommer fra gresk rhodeos «rosenrød» etter fargen til mange rhodium-forbindelser.

Egenskaper

Rhodium er et hardt, sølvhvitt transisjonsmetall, er svært bestandig mot korrosjon og er ekstremt reflekterende. Det danner normalt ingen oksider, ikke en gang under oppvarming. Over smeltepunktet absorberer det oksygen, men ved overgangen tilbake til fast stoff frigjøres oksygenet igjen. Rhodium er motstandsdyktig overfor de fleste syrer unntatt kongevann som delvis løser det opp, og svovelsyre som reduserer rhodium til pulver. Rhodium regnes som edelmetall.

Isotoper

Naturlig forekommende rhodium består utelukkende av den stabile isotopen ¹⁰³Rh. I tillegg er 33 kunstig fremstilte ustabile (og dermed radioaktive) isotoper kjent. De mest stabile av disse er ¹⁰¹Rh med halveringstid 3,3 år,¹⁰²ᵐ¹Rh med halveringstid 2,9 år, ¹⁰²Rh med halveringstid 207 døgn, ⁹⁹Rh med halveringstid 16,1 døgn, ¹⁰¹ᵐ¹Rh med halveringstid 4,34 døgn og ¹⁰⁵Rh med halveringstid 1,473 døgn. Alle de resterende isotopene har halveringstider kortere enn 1 døgn, og de fleste kortere enn 1 time.
CAS-nummer: 7440-16-6

Forekomst

Industriell fremstilling av rhodium er komplisert, siden metallet opptrer i platinamalm blandet med andre metaller som palladium, sølv, platina og gull. De viktigste forekomstene er i Sør-Afrika, i elvesand fra Uralfjellene og i Canada.
Verdens største rhodium-eksportør er Sør-Afrika (over 80%), fulgt av Russland. Årlig produksjon på verdensbasis er bare omkring 25 tonn, og i oktober 2007 kostet rhodium 8 ganger mer enn gull. Prisen for 1 kg rhodium var i mars 2003 omkring 8 700 euro, og i mars 2008 var den omtrent 200 000 euro.

Anvendelse

Rhodium benyttes til reflekterende sjikt på smykker, speil og søkelamper. Det brukes også i elektriske kontakter, og legert med platina benyttes det i turbinmotorer på fly. Annen bruk er framstilling av salpetersyre og bruk ved hydrogenering av organiske stoffer. Bruken av rhodium domineres av anvendelse i bilkatalysatorer hvor det sammen med platina og palladium benyttes til å rense eksos fra forbrenningsmotorer. Rhodium brukes til galvanisering av smykker i hvitt gull og platina for å gi en blank, skinnende og beskyttende overflate.
Bass Improvisations Volume 3

Bass Improvisations Volume 3 er et musikkalbum med Ole Amund Gjersvik, utgitt i 2013.  
Medvirkende: Ole Amund Gjersvik på kontrabass.  
Musikken er improvisert, komponert og produsert av Ole Amund Gjersvik. 
Acoustic Records 2013.
Donauwörth

Geografi

Donauwörth ligger i den nordlige del av Schwaben, hvor elvene Wörnitz, Zusam, Kessel og Schmutter munner ut i Donau. Cirka 12 km øst for Donauwörth munner også elven Lech ut i Donau. Byen ligger på en østlig utløper av Schwäbische Alb, mellom München og Nürnberg, 46 km nord for Augsburg.

Inndeling

Donauwörth omfatter i tillegg til sentrum også landsbyene Auchsesheim, Berg, Felsheim, Nordheim, Parkstadt, Riedlingen, Schäfstall, Wörnitzstein, Zirgesheim og Zusum.

Historie

Under tredveårskrigen var byen besatt av svenske tropper 1632–1634. Under den spanske arvefølgekrigen sto 2. juli 1704 et slag like ved byen, senere kalt Slaget ved Schellenberg, etter høyden bak byen. Hertug av Marlborough hadde rykket frem fra Flandern til Bayern og til Donau. Franskmennene bestemte seg for å krysse Donau ved Donauwörth, men ble overrasket av Marlboroughs tropper. Etter harde kamper måtte franskmennene trekke seg tilbake over elven og 5 000 mann druknet i forsøket på å nå den andre siden. Marlborough okkuperte Donauwörth og krysset Donau uten problemer.

Kjente personer fra Donauwörth

Werner Egk, komponist
Xhosa

Historie

Xhosafolket er en gruppe av ngunifolket, et bantutalende folk som trakk sørover fra de sentralafrikanske områdene. De slo seg ned i Kapp-provinsene, og hovedsakelig ble den østlige Kapp-provinsen, Zuurveld, xhosafolkets område. Her i områdene mot Det indiske hav levde de for det meste av jorden. Xhosafolket var veletablert her før nederlenderne koloniserte de vestlige Kappområdene.
Den nederlandske Kapp-kolonien utvider sine områder og flytter grensen til Gamtoos-elven i 1770, og videre til Great Fish River i 1778. Året etter støter kolonibosettere og xhosafolket sammen ved elva. Dette ble xhosafolkets første grensekrig, og ytterligere åtte slag skulle følge.
Etter slagene ved Muizenberg (1795) og Blouberg (1806) tok britene over Kapp-provinsene. Dette gjorde at områdene ble enda mer presset for plass. I 1834 frigis slavene, men de påkreves fire års læretid. Samme året starter den sjette grensekrigen. Britene driver boerne vekk, og de trekker mot nordøst. Khoisanfolket slår seg sammen med xhosafolket i 1852 og den åttende grensekrigen står ved eleven Kat.
I 1857 er kvinnen Nongqawuse leder for rharhabe-xhosa, og hun lytter til en xhosaprofet som spår at folket vil gjenvinne makt dersom de slaktet alle dyrene og ødela avlingene. Denne feilslåtte profetien medførte at tusenvis av xhosaer døde i hungersnød.

Kultur

Xhosafolket er kjent som meget habile sangere, og det finnes stipendsystemer for talentfulle sangere som ønsker utdanning på de bedre skolene i Kapp-områdene. Det finnes internater i Cape Town der dyktige sangere får kost, losji og skolegang mot å synge i skolekoret.
Tradisjonell musikk benytter seg av trommer, rangler, fløyter, munnharper og ulike strenginstrumenter. Xylofoner er et noe mer moderne innslag. Gruppesang med klapping, dans og plystring er vanlig. Ulike rituelle hendelser har gjerne sin sang, og en av de mest kjente sangene er en bryllupssang kalt qongqongthwane, eller click song (klikkesangen, der klikkingen refererer til xhosaspråkets tungeklikking. Sangen er gjort kjent internasjonalt av sangerinnen Miriam Makeba.
Dans er sentralt, og kombineres naturlig med sang og musikk. Xhosadans kan være inspirert av dyr og fugler. Voldsomme kroppsutslag og høye spark er ikke uvanlig. Kraftig plystring kan kombineres med dansene.
Xhosafolket synes å være glade i sterke farger, og i motsetning til andre sørafrikanske folkeslag, maler de hyttene sine i sterke farger og gjerne i flotte mønster. Av tradisjonelt håndverk finnes perling av smykker og figurer, veving og keramikk. Dette er hovedsakelig kvinnearbeid, mennene bedriver treskjæring.
Saint Marcel (Paris Metro)

Saint Marcel er en stasjon på metroen i Paris.
Stasjonen betjener linje 5.
Simon Skalp

Simon Skalp, eller Simon Hallkjellsson, død 1161, var en lendmann i Norge i borgerkrigstiden. Han tilhørte Blindheimsætten og var gift med Maria, datter av kong Harald Gille, norsk konge 1130-1136. Simon er mest kjent for drapet på sin svoger, kong Øystein Haraldsson, norsk konge 1142-1157.

Storpolitisk aktør

Simons far var Hallkjell Huk, lendmannen som fikk hentet Harald Gille fra Irland til Norge rundt 1125. Dette ble begynnelsen på borgerkrigstiden i Norge, en periode der ulike kongssønner og politiske grupperinger kjempet om den norske tronen.
Hallkjell sørget for at begge sønnene, Simon og broren Jon Hallkjellsson, ble gift med døtre av kong Harald. Simon ble gift med Maria, og broren Jon med Margaret. Med Maria hadde Simon sønnen Nikolas.
Etter Haralds død i 1136 ble hans sønner Sigurd, Inge og Øystein konger. Det oppstod i 1155 splittelse blant brødrekongene, der Sigurd og Øystein gikk sammen mot Inge for å frata ham kongeverdigheten. Simon, broren Jon og faren Hallkjell støttet først Øystein og Sigurd, men etter at Sigurd ble drept av Inges menn senere samme år gikk både Simon og Jon over til Inge.

Blindheimætten

Simon tilhørte den såkalte Blindheimætten, fra Borgund på Sunnmøre.
I middelalderen sørget de mektigste ættene i landet for å gifte seg med hverandre, slik at eliten var knyttet sammen i et landsomfattende nettverk. Blindheimætten, og også Giskeætten og Rein-ætten (slekten som bodde på gården Rein i Trøndelag), stammet alle fra den angelsaksiske høvdingen Skule Kongsfostre. Skule fulgte med kong Olav Kyrre til Norge etter slaget ved Stamford bro i 1066, og gjennom faren Hallkjell var Simon blant Skules mange mektige etterkommere.
Swatowporselen

Swatowporselen eller Swatow er en samlebetegnelse for en gruppe kinesisk eksportporselen fra det sene Mingdynastiet beregnet på det sørøstasiatiske marked.
En av de primære grunner til at denne handelen utviklet seg ut fra havnebyen Swatow, dagens Shantou, er det store antallet kinesere som utvandret fra nettopp dette området til Sørøstasia. Dermed opprettet de handelshus i forskjellige deler av Sørøstasia som ble avtagere av porselenseksporten. De var sterke blant annet i Penang og Malacca.
Swatowporselen er ikke så fin som meget annen porselen – den er grovere, og an og til ikke brent ved høy nok temperatur. Selv om det også finnes polykrome produkter, er det meste av denne porselenet blå og hvit.
Polens herrelandslag i fotball

Historie

Laget spilte sin første internasjonale kamp den 18. desember 1921 i Budapest mot Ungarn, de ble i denne kampen slått 0–1. I de olympiske sommerlekene i 1972 i München vant laget gullmedaljen, i 1976 vant de sølvmedaljen under de olympiske sommerlekene i Montreal, det samme gjorde de i 1992 da de olympiske sommerlekene ble arrangert i Barcelona. I verdensmesterskapet i fotball har det polske laget havnet på tredjeplass to ganger, første gang i 1974, og andre gang i 1982.
EM i Østerrike/Sveits i 2008 var Polens første deltagelse i et EM-sluttspill noensinne. Etter å ha blitt slått ut i gruppespillet både der og på hjemmebane i 2012 nådde Polen kvartfinalen i EM 2016 etter å ha slått Nord-Irland, Ukraina og Sveits på veien. I kvartfinalen tapte de for de senere mestrene Portugal etter straffesparkkonkurranse.
Østerbotn

Østerbotn (også skrevet Austerbotn; nordsamisk: Soggovuotna, finsk: Sokkuvuono) er en fjordarm innerst i Porsangerfjorden i Porsanger kommune i Finnmark. Fjorden strekker seg ni kilometer sørover til Østerbotnhalsen i enden av fjorden, et lite stykke øst for Lakselv.
Fjorden går langs østsiden av Oldereidneset og har innløp mellom Gáhkkorláttonjárga i vest og Store Bjørnnes i øst. På andre siden av Oldereidneset ligger Vesterbotn og Brennelvfjorden. Austerbotn er mye dypere enn den grunne Vesterbotn og er 106 meter på det dypeste, et godt stykke ut i fjorden. Det ligger flere mindre bosetninger langs fjorden, som Handelsbukt og Fluberg på østsiden, og Hamnbukt på vestsiden.
Fylkesvei 98 går langs enden og østsiden av fjorden.
Rikizo Matsuhashi

Karriere

Rikizo Matsuhashi startet sin profesjonelle karriere i Yokohama Marinos i 1989. Han har også spilt for Kyoto Purple Sanga og Jatco TT.
Bit

Bit (forkortet b, og uttales «bitt») er den grunnleggende enheten for digital informasjon. Den kan ha én av to mulige verdier, vanligvis representert ved «0» og «1», «sann» og «usann», «av» og «på» eller en hvilken som helst annen kombinasjon av to gjensidig utelukkende tilstander.
Begrepet ble først benyttet av Claude E. Shannon i en artikkel fra 1948. Ordet er en sammentrekning av binary digit (eventuelt binary digit).
I elektroniske systemer brukes ofte byte om en samling av biter, opprinnelig av varierende størrelse. I dag er den i praksis alltid åtte. Åtte-bit byte er også kjent som oktetter, mens fire-bit varianten er kjent som en nibble. I de senere år er det også kommet en ny variant Bris (enhet) som består av 2-bit. I noen maskinvare-arkitekturer utgjør 16 biter et word, mens 32 biter et double word (dword).
Større mengder av biter kan omtales ved å benytte de vanlige SI-prefiksene. F.eks. kilobit (kb eller kbit), megabit (Mb eller Mbit) og gigabit (Gb eller Gbit). Det forekommer en del forvirring vedrørende disse begrepene og deres forkortelser. I noen sammenhenger benyttes bit for bit og b for byte, men en vel så vanlig løsning er b for bit og B for byte. Den siste er litt uheldig fordi B er SI-betegnelsen for bel. I EDB-sammenheng er det heller ikke gitt at et kilobit representerer 1000 biter. På grunn av binær adressering vil det være mer naturlig å velge en verdi som lett kan representeres ved hjelp av potenser av to. Dermed er kilo ofte en betegnelse for 1024, som er to i tiende potens. Slike enheter skal helst benevnes kibibit, men her brukes gjerne kilobit.
I tele- og datakommunikasjon oppgis overføringshastigheter gjerne i bit/s (bit per sekund).
Dieter Hecking

Karriere

Etter at Hecking la opp som profesjonell fotballspiller i 2000, gikk han videre som hovedtrener for det tyske laget SC Verl som spilte i Regionalliga Nord. 
I årene som fulgte trente han også VfB Lübeck, Alemannia Aachen, Hannover 96, 1. FC Nürnberg, og VfL Wolfsburg før han tok over Borussia Mönchengladbach i desember 2016, etter at lagets forrige trener André Schubert fikk sparken.
Der trent han til mai 2019. I juni 2019 signerte han da med 
Hamburger SV.